Document ID: 32011R0019

Reference:
12.1.2011
LV
Eiropas Savienības Oficiālais Vēstnesis
L 8/1
KOMISIJAS REGULA (ES) Nr. 19/2011
(2011. gada 11. janvāris),
kas attiecas uz mehānisko transportlīdzekļu un to piekabju obligātās izgatavotāja plāksnītes un transportlīdzekļa identifikācijas numura tipa apstiprināšanas prasībām un ar ko īsteno Eiropas Parlamenta un Padomes Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību
(Dokuments attiecas uz EEZ)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 13. jūlija Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (1) un jo īpaši tās 14. panta 1. punkta a) apakšpunktu,
tā kā:
(1)
Regula (EK) Nr. 661/2009 ir atsevišķā regula saistībā ar tipa apstiprināšanu, kas paredzēta Eiropas Parlamenta un Padomes 2007. gada 5. septembra Direktīvā 2007/46/EK, ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (pamatdirektīva) (2).
(2)
Ar Regulu (EK) Nr. 661/2009 atcelta Padomes 1975. gada 18. decembra Direktīva 76/114/EEK par dalībvalstu tiesību aktu tuvināšanu attiecībā uz mehānisko transportlīdzekļu un to piekabju obligātajām izgatavotāja plāksnēm un marķējumu, kā arī to novietojumu un piestiprināšanas metodi (3). Prasības, kas izklāstītas minētajā direktīvā, jāpārņem šajā regulā un vajadzības gadījumā jāgroza, lai tās pielāgotu zinātnes un tehnikas attīstībai.
(3)
Regulā (EK) Nr. 661/2009 ir paredzēti pamatnoteikumi prasībām, kas attiecas uz transportlīdzekļu tipa apstiprināšanu attiecībā uz transportlīdzekļa identifikācijas paņēmieniem. Tāpēc jānosaka arī konkrētās procedūras, testi un prasības šādai tipa apstiprināšanai.
(4)
Situācijā, kad nav saskaņotu tiesību aktu par maksimālo pieļaujamo pilno masu vai maksimālo pieļaujamo masu uz lieljaudas transportlīdzekļu asīm vai asu grupām, Eiropas Parlamenta un Padomes 1997. gada 22. jūlija Direktīva 97/27/EK, kas attiecas uz dažu mehānisko transportlīdzekļu un to piekabju kategoriju masu un gabarītiem un ar ko groza Direktīvu 70/156/EEK (4), paredz noteikt maksimālo pieļaujamo masu reģistrācijā/ekspluatācijā lieljaudas transportlīdzekļu reģistrācijas, nodošanas ekspluatācijā vai lietošanas vajadzībām dalībvalsts teritorijā. Tāpēc ir lietderīgi reģistrācijā/ekspluatācijā pieļaujamo maksimālo masu iekļaut obligātās izgatavotāja plāksnītes paraugā. Ceļu satiksmes drošības labad ir arī lietderīgi norādīt maksimālo pieļaujamo masu asu grupai.
(5)
Šajā regulā paredzētie pasākumi ir saskaņā ar atzinumu, ko sniegusi Tehniskā komiteja mehānisko transportlīdzekļu jautājumos,
IR PIEŅĒMUSI ŠO REGULU.
1. pants
Darbības joma
Šī regula attiecas uz M, N un O kategorijas pabeigtiem un nepabeigtiem transportlīdzekļiem.
2. pants
Definīcijas
Šajā regulā:
1)
“obligātā izgatavotāja plāksnīte” ir plāksnīte vai uzlīme, kuru izgatavotājs piestiprina pie transportlīdzekļa un kurā norādīti galvenie tehniskie raksturlielumi, kas vajadzīgi, lai identificētu transportlīdzekli un kompetentajām iestādēm norādītu attiecīgo informāciju par maksimālo pieļaujamo pilno masu;
2)
“transportlīdzekļa identifikācijas numurs” (VIN) ir burtu un ciparu kods, ko izgatavotājs piešķīris transportlīdzeklim, lai katrs transportlīdzeklis tiktu pienācīgi identificēts;
3)
“transportlīdzekļa tips” ir transportlīdzekļu kopa, kas definēta Direktīvas 2007/46/EK II pielikuma B daļā.
3. pants
EK tipa apstiprināšanas noteikumi transportlīdzekļu tipam attiecībā uz obligāto izgatavotāja plāksnīti un transportlīdzekļa identifikācijas numuru
1.   Izgatavotājs vai viņa pārstāvis iesniedz tipa apstiprinātājai iestādei transportlīdzekļa tipa EK tipa apstiprinājuma pieteikumu attiecībā uz obligātās izgatavotāja plāksnītes izkārtojumu un novietojumu un transportlīdzekļa identifikācijas numura sastāvu un novietojumu.
2.   Pieteikumu sagatavo saskaņā ar III pielikuma A daļā iekļauto informācijas dokumenta paraugu.
3.   Ja apstiprinātāja iestāde vai tehniskais dienests uzskata par vajadzīgu, izgatavotājs inspekcijas vajadzībām dara pieejamu apstiprināmā transportlīdzekļu tipa paraugu.
4.   Ja šīs regulas I un II pielikumā izklāstītās attiecīgās prasības ir izpildītas, tad atbilstīgi Direktīvas 2007/46/EK VII pielikumā izklāstītajai numerācijas sistēmai apstiprinātāja iestāde piešķir tipa apstiprinājumu.
Dalībvalsts nevar piešķirt to pašu numuru citam transportlīdzekļu tipam.
5.   Šā panta 4. punkta vajadzībām tipa apstiprinātāja iestāde izsniedz EK tipa apstiprinājuma sertifikātu, kas sagatavots saskaņā ar III pielikuma B daļā sniegto paraugu.
4. pants
Saskaņā ar Direktīvu 76/114/EEK piešķirto EK tipa apstiprinājumu derīgums un paplašināšana
Valsts iestādes atļauj pārdot un nodot ekspluatācijā transportlīdzekļus, kuru tips apstiprināts pirms Regulas (EK) Nr. 661/2009 13. panta 2. punktā minētās dienas, un turpina paplašināt apstiprinājumus, kas piešķirti saskaņā ar Direktīvas 76/114/EEK noteikumiem.
5. pants
Stāšanās spēkā
Šī regula stājas spēkā 2011. gada 1. februārī.
Šī regula uzliek saistības kopumā un ir tieši piemērojama visās dalībvalstīs.
Briselē, 2011. gada 11. janvārī
Komisijas vārdā –
priekšsēdētājs
José Manuel BARROSO
(1)  OV L 200, 31.7.2009., 1. lpp.
(2)  OV L 263, 9.10.2007., 1. lpp.
(3)  OV L 24, 30.1.1976., 1. lpp.
(4)  OV L 233, 25.8.1997., 1. lpp.
I PIELIKUMS
TEHNISKĀS PRASĪBAS
A   DAĻA
Obligātā izgatavotāja plāksnīte
1.   Vispārīgi noteikumi
1.1.   Katram transportlīdzeklim piestiprina obligāto izgatavotāja plāksnīti, kas aprakstīta šajā iedaļā.
1.2.   Obligāto izgatavotāja plāksnīti piestiprina transportlīdzekļa izgatavotājs vai viņa pārstāvis.
1.3.   Obligātajā izgatavotāja plāksnītē ietilpst:
a)
taisnstūrveida metāla loksne;
b)
taisnstūrveida pašlīmējoša uzlīme.
1.4.   Metāla plāksnītes piestiprina ar kniedēm.
1.5.   Uzlīmes ir apzīmogotas, drošas pret viltojumiem un, ja mēģina tās noņemt, tiek sabojātas.
2.   Informācija, kas minama uz obligātās izgatavotāja plāksnītes
2.1.   Uz obligātās izgatavotāja plāksnītes turpmāk norādītajā secībā ir šāda neizdzēšami uzdrukāta informācija:
a)
izgatavotāja uzņēmuma nosaukums;
b)
pilnīgs transportlīdzekļa tipa apstiprinājuma numurs;
c)
transportlīdzekļa identifikācijas numurs;
d)
tehniski pieļaujamā maksimālā pilnā masa;
e)
tehniski pieļaujamā sakabinātu transportlīdzekļu maksimālā masa;
f)
tehniski pieļaujamā maksimālā masa uz katru asi, ko norāda secībā no priekšas uz aizmuguri.
2.2.   Rakstzīmes ir vismaz 4 mm augstas.
3.   Īpaši noteikumi
3.1.   Piekabes
3.1.1.
Piekabēm norāda tehniski pieļaujamo maksimālo statisko vertikālo masu uz sakabes punktu.
3.1.2.
Sakabes punktu uzskata par pirmo asi un numurē ar 0.
3.1.3.
Pirmo asi numurē ar 1, otro ar 2 utt., pēc cipara lieto defisi.
3.1.4.
Sakabinātu transportlīdzekļu maksimālo masu, kas minēta 2.1. punkta e) apakšpunktā, izlaiž.
3.2.   Visi lieljaudas transportlīdzekļi
3.2.1.
N3, O3 vai O4 kategorijas transportlīdzekļiem norāda arī tehniski pieļaujamo maksimālo masu uz asu grupu. Ierakstu, kas atbilst asu grupai, norāda ar burtu T.
3.2.2.
M3, N3, O3 vai O4 kategorijas transportlīdzekļiem izgatavotājs uz obligātās izgatavotāja plāksnītes var norādīt paredzēto reģistrācijā/ekspluatācijā pieļaujamo maksimālo pilno masu.
3.2.2.1.
Tādā gadījumā daļu, kurā norāda masu, sadala divās slejās: paredzēto reģistrācijā/ekspluatācijā pieļaujamo maksimālo masu norāda kreisajā slejā un maksimālo tehniski pieļaujamo pilno masu norāda labajā slejā.
3.2.2.2.
Tās valsts kodu, kurā transportlīdzekli paredzēts reģistrēt, norāda kā kreisās slejas virsrakstu.
Kods atbilst standartam ISO 3166-1: 2006.
3.2.3.
3.2.1. punkta prasības nepiemēro, ja:
a)
tehniski pieļaujamā maksimālā masa uz asu grupu ir tehniski pieļaujamo maksimālo masu uz tām asīm summa, kas veido minēto grupu; un
b)
maksimālajai masai uz katru asi, kas veido asu grupu, ir pievienots burts T;
c)
kad piemēro 3.2.2. punkta prasības, reģistrācijā/ekspluatācijā pieļaujamā maksimālā masa uz asu grupu ir reģistrācijā/ekspluatācijā pieļaujamās maksimālās masas uz tām asīm summa, kas veido minēto grupu.
4.   Papildu informācija
4.1.   Izgatavotājs zem noteiktā marķējuma vai sāniski ārpusē var sniegt papildinformāciju ārpus skaidri apzīmēta taisnstūra, kas ietver tikai to informāciju, kas noteikta 2. un 3. iedaļā.
5.   Obligātās izgatavotāja plāksnītes paraugs
5.1.   Dažādu iespējamu obligāto izgatavotāja plāksnīšu paraugi iekļauti šā pielikuma papildinājumā.
5.2.   Paraugos norādītie dati ir izdomāti.
B   DAĻA
Transportlīdzekļa identifikācijas numurs (VIN)
1.   Vispārīgi noteikumi
1.1.   VIN tiek marķēts uz katra transportlīdzekļa.
1.2.   VIN ir unikāls un nepārprotami piešķirts konkrētam transportlīdzeklim.
1.3.   Kad transportlīdzeklis atstāj plūsmas līniju, VIN ir marķēts uz šasijas vai transportlīdzekļa.
1.4.   Izgatavotājs nodrošina, lai ar VIN transportlīdzeklis būtu izsekojams 30 gadus.
1.5.   Apstiprinot tipu, nav jāpārbauda, vai izgatavotājs veicis pasākumus, lai nodrošinātu 1.4. punktā minēto izsekojamību.
2.   
VIN sastāvs
2.1.   Transportlīdzekļa identifikācijas numuram ir trīs daļas:
a)
starptautiskais izgatavotāja identifikācijas kods (WMI);
b)
transportlīdzekļa apraksta daļa (VDS);
c)
transportlīdzekļa norādes daļa (VIS).
2.2.   WMI sastāv no koda, kurš piešķirts transportlīdzekļa izgatavotājam un pēc kura to var identificēt.
2.2.1.
Kodā ietilpst trīs burtciparu rakstzīmes, lielie latīņu burti vai arābu cipari, ko piešķir kompetentā iestāde valstī, kurā izgatavotājam ir galvenā darbības vieta.
2.2.2.
Kompetentā iestāde darbojas saskaņoti ar starptautisko organizāciju, kura minēta ISO standartā 3780: 2009 “Mehāniskie transportlīdzekļi – starptautiskais izgatavotāja identifikācijas (WMI) kods”.
2.2.3.
Ja izgatavotāja kopējā produkcija ir mazāka par 500 transportlīdzekļiem gadā, trešā rakstzīme vienmēr ir 9. Lai identificētu šādus izgatavotājus, 2.2.1. punktā minētā kompetentā iestāde piešķir arī VIS trešo, ceturto un piekto rakstzīmi.
2.3.   VDS sastāv no sešām burtciparu rakstzīmēm, lielajiem latīņu burtiem vai arābu cipariem, kas vispārīgi raksturo transportlīdzekli. Ja izgatavotājs neizmanto vienu vai vairāk rakstzīmju no sešām, neizmantotās vietas aizpilda ar burtciparu rakstzīmēm pēc izgatavotāja ieskatiem, lai kopējais vajadzīgo rakstzīmju skaits būtu 6.
2.4.   VIS sastāv no astoņām burtciparu rakstzīmēm, lielajiem latīņu burtiem vai arābu cipariem, no kuriem pēdējie četri ir tikai cipari.
Tas kopā ar WMI un VDS skaidri identificē konkrēto transportlīdzekli. Lai iegūtu vajadzīgo kopējo zīmju skaitu, visās neizmantotajās vietās ieraksta ciparu 0.
2.5.   VIN izmantotās rakstzīmes, ko uzspiež uz šasijas, ir vismaz 7 mm augstas.
2.6.   Starp rakstzīmēm nav atstarpes.
2.7.   Nav atļauts lietot burtus T, O vai Q.
2.8.   VIN sākumā un beigās pēc izgatavotāja izvēles var izmantot ne vairāk kā vienu simbolu, kas nav ne latīņu lielais burts, ne arābu cipars.
2.8.1.
Šo noteikumu var nepiemērot, ja VIN marķē vienā rindā.
2.8.2.
Ja VIN marķē divās rindās, šo noteikumu piemēro katrai rindai.
Papildinājums
Obligātās izgatavotāja plāksnītes paraugs
1.   A PARAUGS M1 vai N1 kategorijas transportlīdzekļiem
STELLA AUTO S.P.A
e3*2007/46*0004
ZFS159000AZ000055
1 850 kg
3 290 kg
1 – 1 100 kg
2 – 880 kg
Obligātās izgatavotāja plāksnītes paraugs M1 kategorijas transportlīdzeklim, kura tips apstiprināts Itālijā
2.   B PARAUGS M vai N kategorijas transportlīdzekļiem, izņemot M1 vai N1
MAYER NUTZFAHRZEUGE GmbH
e1*2007/46*0345
WMN22500A00980520
(DE)
17 990 kg
17 990 kg
40 000 kg
44 000 kg
1 – 7 100 kg
1 – 7 100 kg
2 – 11 500 kg
2 – 11 500 kg
T. – kg
T. – kg
Obligātās izgatavotāja plāksnītes paraugs N3 kategorijas transportlīdzeklim, kura tips apstiprināts Vācijā
Piezīme: kreisā sleja nav obligāta
3.   C PARAUGS O1 vai O2 kategorijas transportlīdzekļiem
JEAN HORSE TRAILERS Ltd
e11*2007/46*0085
SARHT000BC0000023
1 500 kg
0 – 100 kg
1 – 850 kg
2 – 850 kg
Obligātās izgatavotāja plāksnītes paraugs O2 kategorijas transportlīdzeklim, kura tips apstiprināts Apvienotajā Karalistē
4.   D PARAUGS O kategorijas transportlīdzekļiem, izņemot O1 vai O2
REMORQUES HENSCHLER SA
e6*2007/46*0098
YA9EBS37009000005
(BE)
34 000 kg
37 000 kg
0 – 8 000 kg
0 – 8 000 kg
1 – 9 000 kg
1 – 10 000 kg
2 – 9 000 kg
2 – 10 000 kg
3 – 9 000 kg
3 – 10 000 kg
T. 27 000 kg
T. 30 000 kg
Obligātās izgatavotāja plāksnītes paraugs O4 kategorijas puspiekabei, kuras tips apstiprināts Beļģijā
Piezīme: kreisā sleja nav obligāta
II PIELIKUMS
PRASĪBAS NOVIETOJUMAM UZ TRANSPORTLĪDZEKĻA
A   DAĻA
Obligātā izgatavotāja plāksnīte
1.
Obligāto izgatavotāja plāksnīti stingri piestiprina labi redzamā un viegli pieejamā vietā.
2.
Plāksnīti novieto, piestiprinot to pie transportlīdzekļa daļas, kuru ekspluatācijas laikā nenomaina.
B   DAĻA
Transportlīdzekļa identifikācijas numurs (VIN)
1.
VIN marķē vienā rindā.
1.1.
Ja tehnisku iemeslu dēļ, piemēram, vietas trūkuma dēļ, VIN nav iespējams marķēt vienā rindā, valsts iestāde pēc izgatavotāja pieprasījuma var atļaut VIN marķēt divās rindās.
Šādā gadījumā I pielikuma B daļas 2.1. punktā noteiktās daļas nedrīkst pārtraukt.
2.
VIN marķē, to uzspiežot vai mehāniski iekaļot uz šasijas, rāmja vai citas tamlīdzīgas konstrukcijas.
3.
Šā paņēmiena vietā var izmantot citus paņēmienus, kam pierādīta spēja nodrošināt tādu pašu aizsardzību pret nomaiņu vai viltošanu kā mehāniskai iekalšanai.
4.
VIN ir skaidri redzamā un pieejamā vietā. VIN novietojums ir tāds, lai to nevarētu iznīcināt vai sabojāt.
5.
VIN atrodas transportlīdzekļa labajā pusē.
III PIELIKUMS
A   DAĻA
Informācijas dokuments
IZMANTOJAMAIS PARAUGS
Informācijas dokuments Nr. …, kas attiecas uz mehāniskā transportlīdzekļa un tā piekabes EK tipa apstiprinājumu attiecībā uz obligāto izgatavotāja plāksnīti un VIN.
Turpmāk tekstā norādīto informāciju iesniedz trīs eksemplāros kopā ar satura rādītāju. Visus rasējumus iesniedz piemērotā mērogā un pietiekami detalizētus A4 formātā vai A4 formāta mapē. Ja ir fotoattēli, tie ir pietiekami detalizēti.
0.   VISPĀRĪGĀ INFORMĀCIJA
0.1.   Marka (izgatavotāja tirdzniecības nosaukums): …
0.2.   Tips: …
0.2.1.   Komercnosaukums(-i) (ja ir): …
0.3.   Tipa identifikācijas veids (ja marķēts uz transportlīdzekļa) (1): …
0.3.1.   Minētā marķējuma novietojums: …
0.4.   Transportlīdzekļa kategorija (2):
0.5.   Izgatavotāja nosaukums un adrese: …
0.6.   Obligātās izgatavotāja plāksnītes novietojums un piestiprināšanas metode: …
0.6.1.   Uz šasijas (3): …
0.6.2.   Uz virsbūves (3): …
0.7.   VIN novietojums: …
0.7.1.   Uz šasijas (3): …
0.7.2.   Uz virsbūves (3): …
0.8.   Montāžas rūpnīcas(-u) nosaukums(-i) un adrese(-es): …
0.9.   Izgatavotāja pārstāvja (ja ir) nosaukums un adrese: …
1.   VISPĀRĪGS TRANSPORTLĪDZEKĻA KONSTRUKCIJAS RAKSTUROJUMS
1.1.   Transportlīdzekļa tipa parauga fotoattēli un/vai rasējumi: …
9.   VIRSBŪVE
9.17.   Obligātās izgatavotāja plāksnītes un VIN
9.17.1.   Obligāto izgatavotāja plāksnīšu, uzrakstu un VIN novietojuma fotoattēli un/vai rasējumi: …
9.17.2.   Obligātās izgatavotāja plāksnītes un uzrakstu fotogrāfijas un/vai rasējumi (pilnīgs piemērs ar izmēriem): …
9.17.3.   VIN fotogrāfijas un/vai rasējumi (pilnīgs piemērs ar izmēriem): …
9.17.4.   Izgatavotāja paziņojums par atbilstību Regulas (ES) Nr. 19/2011 I pielikuma B daļas 2.2. punkta prasībām.
9.17.5.   Detalizēts VIN sastāva apraksts: …
Paskaidrojumi:
B   DAĻA
EK tipa apstiprinājuma sertifikāts
PARAUGS
Formāts: A4 (210 × 297 mm)
EK TIPA APSTIPRINĀJUMA SERTIFIKĀTS
Paziņojums par:
—
EK tipa apstiprinājumu (4)
—
EK tipa apstiprinājuma paplašināšanu (4)
—
EK tipa apstiprinājuma atteikumu (4)
—
EK tipa apstiprinājuma anulēšanu (4)
transportlīdzekļu tipam attiecībā uz obligāto izgatavotāja plāksnīti un transportlīdzekļa identifikācijas numuru
ņemot vērā Regulu (ES) Nr. …/…, kurā jaunākie grozījumi izdarīti ar Regulu (ES) Nr. …/… (4).
EK tipa apstiprinājuma numurs: …
Paplašināšanas pamatojums: …
I   IEDAĻA
0.1.   Marka (izgatavotāja tirdzniecības nosaukums): …
0.2.   Tips: …
0.2.1.   Komercnosaukums(-i) (ja ir): …
0.3.   Tipa identifikācijas veids, ja atrodas uz transportlīdzekļa (5): …
0.3.1.   Minētā marķējuma novietojums: …
0.4.   Transportlīdzekļa kategorija (6): …
0.5.   Izgatavotāja nosaukums un adrese: …
0.8.   Montāžas rūpnīcas(-u) nosaukums(-i) un adrese(-es): …
0.9.   Izgatavotāja pārstāvja (ja ir) nosaukums un adrese: …
II   IEDAĻA
1.   Papildu informācija (attiecīgā gadījumā): sk. papildpielikumu
2.   Par testu izdarīšanu atbildīgais tehniskais dienests: …
3.   Testa protokola datums: …
4.   Testa protokola numurs: …
5.   Piezīmes (ja ir): …
6.   Vieta: …
7.   Datums: …
8.   Paraksts: …
Pievienotie dokumenti
:
informācijas pakete
testa ziņojums
(1)  Ja tipa identifikācijas līdzekļos ir zīmes, kas neraksturo transportlīdzekļa, tā sastāvdaļu vai atsevišķu tehnisku vienību tipus, uz ko attiecas šis informatīvais dokuments, dokumentācijā tādas zīmes attēlo ar simbolu “?” (piemēram, ABC??123??).
(2)  Klasifikācija atbilst Direktīvas 2007/46/EK II pielikuma A daļas definīcijām.
(3)  Lieko svītrot.
(4)  Lieko svītrot.
(5)  Ja tipa identifikācijas līdzekļos ir zīmes, kas neraksturo transportlīdzekļa, tā sastāvdaļu vai individuālu tehnisku vienību tipus, uz ko attiecas šis informatīvais dokuments, dokumentācijā tādas zīmes attēlo ar simbolu “?” (piemēram, ABC??123??).
(6)  Definēta II pielikuma A iedaļā.
Papildpielikums
EK tipa apstiprinājuma sertifikātam Nr. …
Nepiemēro

Summary:
Obligātā izgatavotāja plāksnīte un identifikācijas numurs mehāniskajiem transportlīdzekļiem
Obligātā izgatavotāja plāksnīte un identifikācijas numurs mehāniskajiem transportlīdzekļiem
 
KOPSAVILKUMS:
Regula (ES) Nr. 19/2011 par mehānisko transportlīdzekļu un to piekabju obligātās izgatavotāja plāksnītes un transportlīdzekļa identifikācijas numura tipa apstiprināšanas prasībām
KĀDS IR ŠĪS REGULAS MĒRĶIS?
Ar to nosaka prasības par obligātās izgatavotāja plāksnītes* un transportlīdzekļa identifikācijas numura*EK tipa apstiprināšanu. Ar to īsteno Regulu (EK) Nr. 661/2009 par mehānisko transportlīdzekļu drošību. Pēc Direktīvas 76/114/EEK atcelšanas ar Regulu (EK) 661/2009 ar to pielāgo šajā regulā minētos tehniskos noteikumus Direktīvas 2007/46/EK par transportlīdzekļu ES tipa apstiprināšanu noteikumiem.
SVARĪGĀKIE ASPEKTI
Transportlīdzekļu tipi, uz kuriem attiecas šī regula
Šī regula attiecas uz M, N un O kategoriju transportlīdzekļiem, proti:mehāniskie transportlīdzekļi, kas projektēti un konstruēti pasažieru pārvadāšanas vajadzībām un kuriem ir vismaz četri riteņi; mehāniskie transportlīdzekļi, kas paredzēti un konstruēti preču pārvadāšanas vajadzībām un kuriem ir vismaz četri riteņi; piekabes (tai skaitā puspiekabes).Prasības attiecībā uz obligāto izgatavotāja plāksnīti
Katram transportlīdzeklim ir jābūt aprīkotam ar obligāto plāksnīti, kurai (pēc izgatavotāja ieskatiem) jābūt:taisnstūrveida metāla loksnei; vai taisnstūrveida pašlīmējošai uzlīmei.Uz obligātās izgatavotāja plāksnītes jābūt norādītai noteiktai informācijai, tai skaitā:izgatavotāja uzņēmuma nosaukums; transportlīdzekļa tipa apstiprinājuma numurs; transportlīdzekļa identifikācijas numurs; tehniski pieļaujamā maksimālā pilnā masa.Ar Regulu (ES) Nr. 249/2012 groza Regulu (ES) Nr. 19/2011, ieviešot iespēju transportlīdzekļu izgatavotājiem obligāto plāksnīšu izgatavošanā izmantot pašlīmējošas uzlīmes.
Prasības attiecībā uz transportlīdzekļa identifikācijas numuru (VIN)
Izgatavotājam katrs transportlīdzeklis ir jāmarķē ar VIN un jānodrošina tā izsekojamība 30 gadus. VIN veido:starptautiskais izgatavotāja identifikācijas kods (WMI); transportlīdzekļa apraksta daļa (VDS); transportlīdzekļa norādes daļa (VIS).VIN ir jāatrodas skaidri redzamā un pieejamā vietā. Tam jābūt ieštancētam tā, lai tas neizzustu parastos transportlīdzekļa ekspluatācijas apstākļos.
Noteikumi attiecībā uz EK tipa apstiprinājumu
Transportlīdzekļa izgatavotājam ir pienākums iesniegt pieteikumu ES tipa apstiprinājuma saņemšanai kompetentajai iestādei. Šajā pieteikumā jāietver noteikta informācija, jo īpaši:transportlīdzekļa marka un tips; obligātās izgatavotāja plāksnītes novietojums un piestiprināšanas metode; VIN novietojums.Ja kompetentā iestāde uzskata, ka transportlīdzeklis atbilst visām prasībām par obligāto izgatavotāja plāksnīti un transportlīdzekļa identifikācijas numuru, tā piešķir ES tipa apstiprinājumu un izdod tipa apstiprinājuma numuru saskaņā ar Direktīvu 2007/46/EK.
KOPŠ KURA LAIKA REGULA IR PIEMĒROJAMA?
Tā ir piemērojama kopš 2011. gada 1. februāra.
KONTEKSTS
Plašāka informācija:Direktīvas un regulas par mehāniskajiem transportlīdzekļiem, to piekabēm, sistēmām un komponentiem (Eiropas Komisija).
GALVENIE TERMINI
Obligātā izgatavotāja plāksnīte: plāksnīte vai uzlīme, kuru izgatavotājs piestiprina pie transportlīdzekļa un kurā norādīti galvenie tehniskie raksturlielumi, kas vajadzīgi, lai identificētu transportlīdzekli un kompetentajām iestādēm norādītu attiecīgo informāciju par maksimālo pieļaujamo pilno masu.
Transportlīdzekļa identifikācijas numurs (VIN): burtu un ciparu kods, ko izgatavotājs piešķīris transportlīdzeklim, lai katrs transportlīdzeklis tiktu pienācīgi identificēts.
PAMATDOKUMENTS
Komisijas Regula (ES) Nr. 19/2011 (2011. gada 11. janvāris), kas attiecas uz mehānisko transportlīdzekļu un to piekabju obligātās izgatavotāja plāksnītes un transportlīdzekļa identifikācijas numura tipa apstiprināšanas prasībām un ar ko īsteno Eiropas Parlamenta un Padomes Regulu (EK) Nr. 661/2009 par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (OV L 8, 12.1.2011., 1.–13. lpp.)
Regulas (ES) Nr. 19/2011 turpmākie grozījumi ir iekļauti pamattekstā. Šai konsolidētajai versijai ir tikai dokumentāla vērtība.
SAISTĪTIE DOKUMENTI
Eiropas Parlamenta un Padomes Regula (EK) Nr. 661/2009 (2009. gada 13. jūlijs) par tipa apstiprināšanas prasībām attiecībā uz mehānisko transportlīdzekļu, to piekabju un tiem paredzēto sistēmu, sastāvdaļu un atsevišķu tehnisko vienību vispārējo drošību (OV L 200, 31.7.2009., 1.–24. lpp.)
Skatīt konsolidēto versiju.
Eiropas Parlamenta un Padomes Direktīva 2007/46/EK (2007. gada 5. septembris), ar ko izveido sistēmu mehānisko transportlīdzekļu un to piekabju, kā arī tādiem transportlīdzekļiem paredzētu sistēmu, sastāvdaļu un atsevišķu tehnisku vienību apstiprināšanai (“pamatdirektīva”) (OV L 263, 9.10.2007., 1.–160. lpp.)
Skatīt konsolidēto versiju.
Pēdējo reizi atjaunots: 02.05.2019